Noedels met pikantrissie, feta en biltong
JY LEES NOU Noedels met pikantrissie, feta en biltong
Dié pastagereg is heeltemal te dekadent om in die slaaikategorie te val, hoewel jy dit koud voorsit soos 'n pastaslaai. Jy hoef jou nie te veel aan hoeveelhede te steur nie – voeg by soos jy daarvan hou. Dit is 'n heerlike ete op 'n warm dag, vullend, maar nie te swaar nie. Hoe kan biltong, neute en feta op jou bord ooit 'n slegte plan wees?
1 pak (500 g) noedels van jou keuse
100 ml pikantrissies
2 groot hande vol klam, dungesnyde beesbiltong
100 g geroosterde, gesoute kasjoeneute, grofgekap
45 ml vars, gekapte platblaarpietersielie
Kook die pasta in 'n groot kastrol vinnig kokende soutwater tot gaar, maar steeds ferm.
Terwyl die pasta kook, verwerk die helfte (50 ml) van die pikantrissies, 1 wiel fetakaas en die suurroom in 'n voedselverwerker tot glad. Voeg 'n bietjie olyfolie en suurlemoensap (en 'n klein bietjie water, indien nodig) by om die sous te verdun sodat dit soos dik jogurt is.
Dreineer die pasta en gooi dit terug in die kastrol. Voeg die pikantrissie-en-fetasous by die warm pasta en meng liggies deur. Laat afkoel.
Sny die res van die pikantrissies in dun repies en krummel die orige fetakaas grof. Voeg dit saam met die biltong, kasjoeneute en pietersielie by die pasta. Geur met sout en swartpeper en sit voor.